Ruotsin rannikolta löydetty sukellusvene on mitä suurimmalla todennäköisyydellä venäläinen. Asian vahvistavat sekä Ruotsin puolustusvoimat että venäläisen uutissivusto Lenta-ru:n (siirryt toiseen palveluun) haastattelemat asiantuntijat.

Ruotsin puolustusvoimat kertoo analysoineensa uponneesta sukellusveneestä otetun videomateriaalin ja pitää nyt todennäköisenä, että kyseessä on venäläinen sukellusvene Som. Se upposi ensimmäisen maailmasodan aikana vuonna 1916 törmättyään ruotsalaisalukseen.

Venäläisasiantuntijat ovat todenneet, että sukellusveneen hylyssä on venäläistä kirjoitusta, jonka tyyli vastaa ensimmäisen maailmansodan aikana käytössä ollutta kirjoitustapaa.

Hylyn löytöpaikka on myös sama, mihin venäläinen sukellusvene "Som" (monni) upposi 10. toukokuuta 1916.

Ruotsin puolustusvoimat sanoo, että täysin varmaan tunnistukseen tarvittaisiin tekninen analyysi, mutta sellaiseen ei ole puolustusvoimien puolelta tarvetta. Sukellusveneen löytänyt ryhmä sen sijaan toivoo voivansa tutkia alusta tarkemmin. Käymme keskusteluja puolustusvoimien kanssa, ryhmän jäsen Dennis Åberg sanoo Ruotsin televisiolle (siirryt toiseen palveluun).

Lenta.ru ei kerro, keitä ovat sen haastattelemat venäläisasiantuntijat. Sivuston uutisesta kertoi Suomessa ensimmäisenä Ilta-Sanomat.

Sukellusveneen kotipaikka oli Maarianhamina

Yhdysvaltalainen sotahistoriallinen sivusto Militaryhonors kertoo "Som"-sukellusveneen historian.

19,8 metriä pitkä sukellusvene valmistettiin Yhdysvalloissa vuonna 1901. Se myytiin Venäjän laivastolle 1904 ja siirrettiin Petrogradiin (nyk. Pietari).

Vuodelta 1904 oleva valokuva "Som"-sukellusveneestä. S. Ozersky / Ria Novosti / Lehtikuva

Muutostöiden jälkeen vene kuljetettiin rautateitse Tyynenmeren rannikolla sijaitsevaan Vladivostokiin, missä veneen oli määrä osallistua Japania vastaan käytyyn sotaan. Sotatoimiin osallistuminen viivästyi, koska veneeseen ei aluksi saatu torpedoja.

Ainoa taistelu, johon "Som" osallistui oli 28.4.1905. Neljän venäläisen sukellusveneen ryhmä kohtasi kaksi japanilaista torpedovenettä. "Som" oli jäänyt muista veneistä jälkeen, jolloin japanilaisalukset ampuivat sitä kohti torpedoja. "Som" onnistui pakenemaan tehden väistöliikkeitä.

Ensimmäisen maailmansodan alettua "Som" siirrettiin joulukuussa 1914 Mustallemerelle, missä se toimi Krimin niemimaalla sijaitsevan Sevastopolin tukikohdan laivastossa.

Heinäkuussa 1915 vene siirrettiin jälleen rautateitse Petrogradiin ja sieltä edelleen Maarianhaminaan, josta tuli "Somin" kotisatama.

Viimeinen matka

Militaryhonors (siirryt toiseen palveluun) kertoo, että aamulla kello 4 "Som" oli partioimassa Ahvenanmerellä, kun se törmäsi ruotsalaisen höyrylaiva "Ingermanlandin" kanssa.

Höyrylaivan kapteeni kertoi jälkeenpäin, että hän havaitsi sukellusveneen periskoopin nousevan metrin verran ylös vedestä noin 150 metrin päässä laivasta. Vene otti ensin samansuuntaisen kurssin laivan kanssa ja tämän jälkeen alkoi lähestyä laivaa.

Kapteeni oletti, että veneen miehistö halusi tutkia laivan ja antoi käskyn pysäyttää laiva. periskooppi kuitenki jostain syystä painui pinnan alle ja vene katosi näkyvistä. Pian tämän jälkeen vene törmäsi laivaan pinnan alla ja upposi.

Sukellusveneessä oli kaksi upseeria ja 16 miehistön jäsentä. He kaikki jäivät uppoavaan veneeseen.